Blanár, Juraj, podpredseda NR SR (2021-11-26):
Správne ste to pochopili, pán poslanec. Keďže najbližší termín hlasovania je o návrhoch, ktoré boli prerokované, budúci týždeň v utorok o 11. hodine, čiže sa bude hlasovať aj o tomto bode. Ďakujem veľmi pekne, vážené pani poslankyne, páni poslanci, čiže prerušujem rokovanie o tomto bode, ešte aby to bolo jasné ešte raz. A môžeme pokračovať v rokovaní podľa schváleného programu, a tým je prvé čítanie návrhu pána poslanca Tomáša Valáška na vydanie zákona, ktorým sa mení a dopĺňa zákon č. 300/2005 Z. z. Trestný zákon v znení neskorších predpisov, parlamentná tlač 778, návrh na pridelenie výborom v rozhodnutí 808. Držím pred sebou však na dnes ospravedlnených poslancov z rokovania Národnej rady, kde je aj pán poslanec Valášek, a teda tento bod vzhľadom na jeho neprítomnosť prepadá na záver schôdze. Rovnako, vážené pani poslankyne, páni poslanci (sústavný ruch v sále), poprosím vás, môžem vyhlásiť prestávku, ak potrebujete si ešte niečo dodiskutovať, pokojne to urobím, ak nie, tak poprosím vás, počúvajte sa a počúvajme sa vzájomne, aby sme vedeli, o čom rokujeme. Čiže ďalším bodom programu je prvé čítanie opäť pána poslanca Tomáša Valáška, je to zákon, novela zákona č. 300/2005 Z. z. Trestný zákon v znení neskorších predpisov, parlamentná tlač 779, pridelenie je v rozhodnutí 809. Je to bod č. 62, ktorý vzhľadom na neprítomnosť, keďže je ospravedlnený pán poslanec Valášek, tiež prepadáva. Rovnako prepadáva aj bod pána poslanca Valáška, parlamentná tlač 780, ktorá je o návrhu pána poslanca novelizovať zákon 461/2003 Z. z. o sociálnom poistení, prepadáva vzhľadom na jeho neprítomnosť na záver programu aktuálnej schôdze Národnej rady Slovenskej republiky. Preto pristúpime k ďalšiemu bodu programu, ktorým je prvé čítanie, je to návrh poslancov Tomáša Tarabu, Štefana Kuffu, Jána Podmanického a Filipa Kuffu na vydanie zákona, ktorým sa mení a dopĺňa zákon č. 245/2008 Z. z. o výchove a vzdelávaní (školský zákon) a o zmene a doplnení niektorých zákonov v znení neskorších predpisov a o doplnení niektorých zákonov v znení neskorších predpisov, pod parlamentnou tlačou 732. Návrh na rozhodnutie na pridelenie výboru je 762. Avšak konštatujem, že ani pán navrhovateľ, ani jeden z navrhovateľov pánov poslancov, ktorí predkladajú tento zákon, nie sú v rokovacej sále, čiže konštatujem rovnako, že im prepadáva poradie na záver aktuálneho programu prebiehajúcej schôdze. Vážené pani poslankyne, musím to konštatovať rovnako aj v ďalšom bode, ktorý by mal nasledovať, je to prvé čítanie o návrhu poslancov Tomáša Tarabu, Štefana Kuffu, Jána Podmanického, Filipa Kuffu na vydanie zákona, ktorým sa mení a dopĺňa zákon Národnej rady Slovenskej republiky č. 63/1993 Z. z. o štátnych symboloch Slovenskej republiky a ich používaní v znení neskorších predpisov. Keďže ani jeden z predkladateľov nie je v rokovacej sále a nedostal som žiadnu informáciu, prečo je tomu tak, tak tento bod programu rovnako prepadáva na záver programu. Vyhlasujem teraz dvojminútovú prestávku, aby sme si ujasnili, ako budeme pokračovať ďalej. Chcem sa uistiť, že ďalší predkladatelia a rovnako aj spravodajci sú prítomní, aby sme takto nepokračovali ďalej, lebo to nemá žiaden zmysel. Vyhlasujem dvojminútovú prestávku do 11.25 hod. (Krátka prestávka.)